

KORRALDUS

Tallinn ....... 03.2016 nr KKO 1-3/16/...........

**Vee erikasutusloa andmine**

1. Asjaolud

Mittetulundusühing Hiiessaare Sadam (registrikood 80306782) esitas 29.12.2015 kirjaga Keskkonnaametile vee erikasutusloa taotluse (edaspidi *taotlus*). Taotlus saabus ja registreeriti Keskkonnaametis 12.01.2016 nr 14-6/16/40-2. Vee erikasutusluba taotletakse Hiiessare sadama süvendamiseks mahus kuni 3000 m3. Süvendatud pinnas ladustatakse maismaal. Vee erikasutusega seotud töid soovitakse teha Hiiessaare sadamas (edaspidi ka *sadam*), mis asub Hiiessaare neeme põhjaosas, Hiiu maakonnas, Pühalepa vallas, Hiiessaare külas 65% tootmismaa 35% maatulundusmaa sihtotstarbega kinnistul (kinnistu katastritunnus: 63901:001:0985).Vee erikasutuse piirkonna koordinaadid:

X=6540948,33; Y=433436,31

X=6541009,40; Y=433437,36

X=6541008,16; Y=433508,95

X=6540973,20; Y=433508,35

X=6540934,73; Y=433468,24

Veeseaduse § 8 lg 2 p-i 6 kohaselt on vee erikasutusluba vajalik, kui toimub veekogu, mille veepeegli pindala on üks hektar või suurem, süvendamine või sellise veekogu põhja pinnase paigaldamine. Keskkonnaamet hindas vastavalt keskkonnaministri 26.03.2002 määrusele nr 18 “Vee erikasutusloa ja ajutise vee erikasutusloa andmise, muutmise ja kehtetuks tunnistamise kord, loa taotlemiseks vajalike materjalide loetelu ja loa vormid”(edaspidi *määrus nr 18*) esitatud andmeid ning need vastavad nimetatud määruses esitatud nõuetele. Veeseaduse § 9 lg-st 5 tulenevalt annab vee erikasutusloa Keskkonnaamet.

2. KAALUTLUSED VEE ERIKASUTUSLOA ANDMISEL

Vastavalt haldusmenetluse seaduse (edaspidi *HMS*) § 56 lg-le 3 tuleb kaalutlusõiguse alusel antud haldusakti põhjenduses märkida kaalutlused, millest haldusorgan on haldusakti andmisel lähtunud. Keskkonnaamet teeb vee erikasutusloa andmise otsuse lähtudes taotluses esitatud informatsioonist, eelhinnangust keskkonnamõju hindamise vajalikkuse kohta ning vee kasutamist ja kaitset sätestavatest õigusaktidest.

**2.1 Taotluse avalikustamine ja seisukohtade ärakuulamine**

Veeseaduse § 91 lg 1 kohaselt avaldab vee erikasutusloa andja vee erikasutusloa taotluse saamisest alates 21 päeva jooksul pärast vee erikasutusloa taotluse menetlusse võtmist sellekohase teate ametlikus väljaandes Ametlikud Teadaanded. Teade vee erikasutusloa taotlemise kohta avalikustati 07.01.2016 st. tähtaegselt ning ettepanekuid ja vastuväiteid vee erikasutusloa taotluse avalikustamise käigus ei laekunud.

**2.2 Keskkonnamõju eelhindamisest**

Hiiessaare sadama süvendamise käigus toimuv vee erikasutus taotluses toodud mahus ei ole olulise keskkonnamõjuga tegevus keskkonnamõju hindamise ja keskkonnajuhtimissüsteemi seaduse (KeHJS) § 6 lg 1 kohaselt, küll aga peab loa andja analüüsima, kas vee erikasutusel on oluline keskkonnamõju KeHJS § 11 lg-e 4, § 6 lg 2 p-i 18, § 6 lg-e 3, § 3 p-i 2 ning Vabariigi Valitsuse 29.08.2005 määrus nr 224 „Tegevusvaldkondade, mille korral tuleb anda keskkonnamõju hindamise vajalikkuse eelhinnang, täpsustatud loetelu1“ § 11 alusel.

Keskkonnaamet on oma …02.2016 kirjaga nr 14-6/16/40-… koostanud eelhinnangu, mille kohaselt keskkonnamõju hindamine ei ole vajalik kuna:

1. - kavandatav tegevus ei mõjuta kaitsealasid, kaitstavate liikide elupaikasid ega Natura 2000 võrgustiku alasid juhul, kui arvestatakse vee erikasutusloas kehtestatavate nõuete ja tingimustega;

- eelhindamise tulemusena selgus, et taotletava tegevuse tulemusel ei teki olulist mõju veekeskkonnale sh merepõhja elustikule, kalastikule ja linnustikule juhul, kui arvestatakse vee erikasutusloas kehtestatavate nõuete ja tingimustega;

- eelhindamise tulemusena selgus olulise kumulatiivse mõju puudumine;

Seega puudub vee erikasutusel oluline keskkonnamõju.

Vee erikasutusega seotud tööd on sobivate ilmastikutingimuste korral teostatavad lühikese ajaperioodi jooksul (ca 2-4 nädalat), mistõttu on vee erikasutuse mõju Hiiessaare sadama piirkonnas lokaalne ning lühiajaline. Arvestades tööde väikest mahtu ning lokaalset mõju puudub vajadus vee erikasutuse aegse ja - järgse seire teostamiseks.

**2.3 Eelnõu avalikustamine ja seisukohtade ärakuulamine**

Vastavalt HMS § 48 lg-le 1 pannakse õigusakti eelnõu koos seletuskirjaga avalikkusele tutvumiseks välja, tagades avalikkusele nimetatud dokumentidega tutvumise võimaluse vähemalt kuni ettepanekute ja vastuväidete esitamise tähtaja lõpuni. Vastavalt HMS § 49 lg -ele 2 ei või ettepanekute ja vastuväidete esitamiseks tähtaeg olla lühem, kui kaks nädalat väljapaneku algusest arvates. Keskkonnaamet teavitas vee erikasutusloa andmisest ametlikus väljaandes Ametlikud Teadaanded …02.2016 ning edastas eelnõu vastavalt HMS § 49 lg-le 3 ka taotluse esitajale.

3. OTSUS

Tulenevalt eeltoodust ja lähtudes veeseaduse § 8 lg 2 p-st 6, määruse nr 18 §-st 5, §-st 8 ja § 17 lg 2 p-st 1 ning Mittetulundusühingu Hiiessaare Sadam (registrikood 80306782) taotlusest ja korralduses esitatud kaalutlustest **otsustan:**

**anda Mittetulundusühingule Hiiessaare Sadam (registrikood 80306782) vee erikasutusloa nr L.VV/327397 kehtivusega kuni viis aastat Hiiessaare sadama süvendamine mahus kuni 3000 m3.**

Vastavalt veeseaduse § 9 lg 2 p-dele 9 ja 11 ning tulenevalt Taotleja taotluses esitatud andmetest kehtestatakse vee erikasutusloas tööde minimaalsema negatiivse keskkonnamõju saavutamiseks järgmised meetmed ja tingimused:

1) Süvendatud pinnas tuleb maismaale ladustada selliselt, et oleks välistatud pinnase tagasi valgumine akvatooriumisse.

2) süvendamistöid ja süvendatud materjali ladustamist ei ole lubatud teha kalade kudeajal ja lindude pesitsusajal 15. aprillist kuni 15 juulini.

3) Tööde tegemiseks on lubatud kasutada ekskavaatorit.

**4. TÄIENDAV TEAVE**

1) Vähemalt kolm päeva enne vee erikasutusega seotud töödega alustamist teavitada sellest Keskkonnaametit kirjalikult.   
2) Peale süvendustööde lõppemist tuleb Keskkonnaametile esitada aruanne vastavalt kehtivatele õigusaktidele.  
3) Tööde käigus tekkivatest muudatustest informeerida Keskkonnaametit koheselt.   
4) Vee erikasutusluba ei anna õigust ehitamiseks ning ehitise kasutamiseks.

Haldusakti on võimalik vaidlustada 30 päeva jooksul teatavaks tegemisest, esitades vaide haldusakti andjale haldusmenetluse seaduses sätestatud korras või kaebuse Tallinna Halduskohtusse halduskohtumenetluse seadustikus sätestatud korras.